CELEX: 32021R0996
Language: el
Date: 2021-06-21 00:00:00
Title: Κανονισμός (ΕΕ) 2021/996 του Συμβουλίου της 21ης Ιουνίου 2021 περί τροποποιήσεως του κανονισμού (ΕΚ) αριθ. 765/2006 σχετικά με περιοριστικά μέτρα όσον αφορά τη Λευκορωσία

21.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 219/1
               
            
         ΚΑΝΟΝΙΣΜΟΣ (ΕΕ) 2021/996 ΤΟΥ ΣΥΜΒΟΥΛΙΟΥ
         της 21ης Ιουνίου 2021
         περί τροποποιήσεως του κανονισμού (ΕΚ) αριθ. 765/2006 σχετικά με περιοριστικά μέτρα όσον αφορά τη Λευκορωσία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
         Έχοντας υπόψη την απόφαση 2012/642/ΚΕΠΠΑ του Συμβουλίου, της 15ης Οκτωβρίου 2012, σχετικά με περιοριστικά μέτρα εν όψει της κατάστασης στη Λευκορωσία (1),
         Έχοντας υπόψη την κοινή πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 765/2006 του Συμβουλίου (2) προβλέπει τη δέσμευση κεφαλαίων και οικονομικών πόρων και απαγορεύει τη διάθεση κεφαλαίων ή οικονομικών πόρων σε πρόσωπα, οντότητες ή φορείς που ευθύνονται για σοβαρές παραβιάσεις των ανθρωπίνων δικαιωμάτων ή την καταστολή εις βάρος της κοινωνίας των πολιτών και της δημοκρατικής αντιπολίτευσης, ή των οποίων οι δραστηριότητες υπονομεύουν κατ’ άλλον τρόπο σοβαρά τη δημοκρατία ή το κράτος δικαίου στη Λευκορωσία, ή που επωφελούνται από το καθεστώς Λουκασένκο ή που στηρίζουν αυτό. Απαγορεύει επίσης την παροχή τεχνικής υποστήριξης σχετικά με προϊόντα και τεχνολογία που περιλαμβάνονται στον κοινό στρατιωτικό κατάλογο της Ευρωπαϊκής Ένωσης ή που αφορά την παροχή, την κατασκευή, τη συντήρηση και τη χρήση παρόμοιων προϊόντων. Επιβάλλει την απαγόρευση εξαγωγών εξοπλισμού που ενδέχεται να χρησιμοποιηθεί για εσωτερική καταστολή προσώπων, οντοτήτων ή φορέων στη Λευκορωσία ή που προορίζεται για χρήση στη Λευκορωσία, και απαγορεύει την παροχή συναφούς τεχνικής υποστήριξης, μεσιτικών υπηρεσιών και χρηματοδοτικής ή οικονομικής υποστήριξης. Επιπλέον, απαγορεύει στους αερομεταφορείς της Λευκορωσίας να προσγειώνονται, να απογειώνονται ή να υπερίπτανται του εδάφους της Ένωσης.
                  
               
                     (2)
                  
                  
                     Ο κανονισμός (EΚ) αριθ. 765/2006 θέτει σε εφαρμογή τα μέτρα που προβλέπονται στην απόφαση 2012/642/ΚΕΠΠΑ.
                  
               
                     (3)
                  
                  
                     Η εκτελεστική απόφαση (ΚΕΠΠΑ) 2021/1002 του Συμβουλίου (3) προβλέπει ορισμένους χαρακτηρισμούς με σκοπό την εφαρμογή των συμπερασμάτων του Ευρωπαϊκού Συμβουλίου της 24ης και 25ης Μαΐου 2021, ύστερα από την παράνομη αναγκαστική προσγείωση ενδοενωσιακής πτήσης της Ryanair στο Μινσκ της Λευκορωσίας στις 23 Μαΐου 2021. Η απόφαση (ΚΕΠΠΑ) 2021/1001 του Συμβουλίου (4) τροποποιεί την απόφαση 2012/642/ΚΕΠΠΑ θεσπίζοντας ορισμένες νέες παρεκκλίσεις από τη δέσμευση κεφαλαίων και την απαγόρευση της διάθεσης κεφαλαίων ή οικονομικών πόρων σε πρόσωπα ή οντότητες που περιλαμβάνονται στον κατάλογο, προκειμένου να αποφευχθούν τυχόν ανεπιθύμητες συνέπειες των νέων αυτών χαρακτηρισμών. Οι εν λόγω παρεκκλίσεις αφορούν πτήσεις για ανθρωπιστικούς σκοπούς, για απομάκρυνση ή επαναπατρισμό προσώπων, ή για πρωτοβουλίες υποστήριξης θυμάτων φυσικών, πυρηνικών ή χημικών καταστροφών, για την συμμετοχή σε συναντήσεις αναζήτησης μιας λύσης στην κρίση της Λευκορωσίας ή για την προώθηση των στόχων των περιοριστικών μέτρων και πτήσεις έκτακτης ανάγκης, καθώς και θέματα αεροπορικής ασφάλειας. Οι εν λόγω παρεκκλίσεις πρέπει να αντικατοπτρίζονται στον κανονισμό (ΕΚ) αριθ. 765/2006.
                  
               
                     (4)
                  
                  
                     Ως εκ τούτου, ο κανονισμός (ΕΚ) αριθ. 765/2006 θα πρέπει να τροποποιηθεί αναλόγως.
                  
               
                     (5)
                  
                  
                     Για να εξασφαλιστεί η αποτελεσματικότητα των μέτρων που προβλέπονται στον παρόντα κανονισμό, ο παρών κανονισμός θα πρέπει να τεθεί σε ισχύ αμέσως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 3 παράγραφος 1 του κανονισμού (ΕΚ) αριθ. 765/2006, αντικαθίσταται από το ακόλουθο κείμενο:
            
               
                  «1.   Κατά παρέκκλιση από το άρθρο 2, οι αρμόδιες αρχές των κρατών μελών, που αναφέρονται στους δικτυακούς τόπους οι οποίοι απαριθμούνται στο παράρτημα ΙΙ, μπορεί να επιτρέψει την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων δεσμευμένων κεφαλαίων ή οικονομικών πόρων, υπό τους όρους που αυτές θεωρούν κατάλληλους, αφού κρίνουν ότι τα εν λόγω κεφάλαια ή οι εν λόγω οικονομικοί πόροι:
                  
                              α)
                           
                           
                              είναι αναγκαία για την κάλυψη βασικών αναγκών των προσώπων που απαριθμούνται στο παράρτημα Ι καθώς και των εξαρτώμενων μελών των οικογενειών τους, συμπεριλαμβανομένων των πληρωμών για είδη διατροφής, ενοικίου ή ενυπόθηκου δανείου, φαρμάκων και ιατρικής θεραπείας, φόρων, ασφαλίστρων και τελών σε επιχειρήσεις κοινής ωφελείας·
                           
                        
                              β)
                           
                           
                              προορίζονται αποκλειστικά για την πληρωμή εύλογων επαγγελματικών αμοιβών ή για την κάλυψη δαπανών που έχουν σχέση με την παροχή νομικών υπηρεσιών·
                           
                        
                              γ)
                           
                           
                              προορίζονται αποκλειστικά για την πληρωμή τελών φύλαξης δεσμευμένων κεφαλαίων ή οικονομικών πόρων·
                           
                        
                              δ)
                           
                           
                              προορίζονται αποκλειστικά για την καταβολή τέλους που απαιτείται για ένα από τα ακόλουθα:
                              
                                          i)
                                       
                                       
                                          την εκτέλεση πτήσεων για ανθρωπιστικούς σκοπούς, για απομάκρυνση ή επαναπατρισμό προσώπων, ή για πρωτοβουλίες υποστήριξης θυμάτων φυσικών,πυρηνικών ή χημικών καταστροφών·
                                       
                                    
                                          ii)
                                       
                                       
                                          την εκτέλεση πτήσεων στα πλαίσια διεθνών διαδικασιών υιοθεσίας
                                       
                                    
                                          iii)
                                       
                                       
                                          την εκτέλεση πτήσεων που απαιτούνται για τη συμμετοχή σε συναντήσεις με στόχο την εξεύρεση λύσης για την κρίση στη Λευκορωσία ή την προώθηση των στόχων των περιοριστικών μέτρων, ή
                                       
                                    
                                          iν)
                                       
                                       
                                          την προσγείωση, απογείωση ή υπερπτήση αερομεταφορέα της ΕΕ σε περίπτωση έκτακτης ανάγκης, ή
                                       
                                    
                        
                              ε)
                           
                           
                              είναι αναγκαία για την αντιμετώπιση κρισίμων και συγκεκριμένων ζητημάτων αεροπορικής ασφάλειας και κατόπιν προηγούμενης διαβούλευσης με τον Οργανισμό της Ευρωπαϊκής Ένωσης για την Ασφάλεια της Αεροπορίας.».
                           
                        
            
         
         
            Άρθρο 2
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Λουξεμβούργο, 21 Ιουνίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 285 της 17.10.2012, σ. 1.
         
            (2)  Κανονισμός (ΕΚ) αριθ. 765/2006 του Συμβουλίου, της 18ης Μαΐου 2006, σχετικά με περιοριστικά μέτρα όσον αφορά τη Λευκορωσία (ΕΕ L 134 της 20.5.2006, σ. 1).
         
            (3)  Εκτελεστική απόφαση (ΚΕΠΠΑ) 2021/1002 του Συμβουλίου, της 21ης Ιουνίου 2021, για την εφαρμογή της απόφασης 2012/642/ ΚΕΠΠΑ σχετικά με περιοριστικά μέτρα ενόψει της κατάστασης στην Λευκορωσία (βλέπε σελίδα 70 της παρούσας Επίσημης Εφημερίδας).
         
            (4)  Απόφαση (ΚΕΠΠΑ) 2021/1001 του Συμβουλίου, της 21ης Ιουνίου 2021, για την τροποποίηση της απόφασης 2012/642/ΚΕΠΠΑ σχετικά με περιοριστικά μέτρα ενόψει της κατάστασης στην Λευκορωσία (βλέπε σελίδα 67 της παρούσας Επίσημης Εφημερίδας).